SUSCO เปิดปั้มดีเซลหมุนเร็ว B20 เพิ่ม รับลูกนโยบายลดฝุ่น PM2.5
SUSCO เปิดปั้มดีเซลหมุนเร็ว B20 เพิ่ม รับลูกนโยบายลดฝุ่น PM2.5 
20 มี.ค. 2562

นายภิมุข สิมะโรจน์ ประธานกรรมการบริหาร  บริษัท ซัสโก้ จำกัด (มหาชน) หรือ SUSCO เปิดเผยว่า วันนี้ (20 มี.ค.) บริษัทเปิดการจำหน่ายน้ำมันดีเซลหมุนเร็ว บี 20 เป็นสถานีบริการที่ 33 ณ สถานีบริการน้ำมันซัสโก้ สาขาสุขสวัสดิ์ 76 ตั้งอยู่ที่ ถนนสุขสวัสดิ์ ตำบลบางจาก อำเภอพระประแดง จังหวัดสมุทรปราการ ซึ่งนับเป็นการร่วมขานรับนโยบาย น้ำมันดีเซล บี 20 ของรัฐบาล เพื่อช่วยการรณรงค์รักษาสิ่งแวดล้อมและบรรเทาฝุ่นละอองขนาดเล็กเกินมาตรฐาน หรือ PM2.5  ซึ่งกำลังเข้าสู่ภาวะเสี่ยงที่จะเกิดผลกระทบต่อสุขภาพของประชาชนทั่วไป
ทั้งนี้ พบว่าสามารถลดปัญหาการปล่อยควันดำไอเสียจากรถบรรทุกใหญ่ ได้สูงถึงร้อยละ 50 และยังเป็นการช่วยเหลือเกษตรกรผู้ปลูกปาล์มน้ำมันอีกช่องทางหนึ่ง นอกจากนี้ยังช่วยลดค่าใช้จ่ายภาคขนส่งอีกด้วย เนื่องจากมีราคาที่ถูกกว่าดีเซลปกติ
ด้านนายชัยฤทธิ์ สิมะโรจน์ กรรมการผู้จัดการ SUSCO เปิดเผยว่า สถานีบริการน้ำมันซัสโก้ เป็น 1 ใน 5 ผู้ประกอบการน้ำมัน ที่ได้เข้าร่วมโครงการจำหน่ายน้ำมันดีเซล บี 20 โดยนำร่องที่ 5 สาขา คือ สาขาราชบุรี สาขาพุทธมณฑลสาย 5 ลำลูกกา(คลอง 7) บ้านบึง และสาขาแก่งคอย 2 และปัจจุบันได้ขยายการให้บริการออกไปทุกภูมิภาคทั่วไทย
โดยสถานีบริการน้ำมันซัสโก้ สาขาสุขสวัสดิ์ 76  จัดเป็นสาขาที่ 33 ที่จำหน่ายน้ำมันดีเซล B20 โดยกระทรวงพลังงานได้สนับสนุนในเรื่องของการกำหนดราคาให้ถูกกว่าดีเซล ลิตรละ 5 บาท จนถึง 31 พฤษภาคม 2562  หลังจากนั้นราคาจะถูกกว่าดีเซลลิตรละ 3 บาท ซึ่งที่ผ่านมาได้รับการตอบรับจากรถบรรทุกขนาดใหญ่ที่มาใช้บริการน้ำมันดีเซล B20 ที่ปั๊มซัสโก้เป็นอย่างดี